Drie vas ná jaagtog, botsingArgieffoto ter illustrasie Drie mans is in hegtenis geneem nadat hulle Vrydagoggend vroeg glo ’n vuurwapen op polisiebeamptes in Kaapstad gerig het. Kapt. FC van Wyk, woordvoerder van die polisie, sê polisiebeamptes van die Mitchells Plain-polisiestasie was besig met ŉ roetinepatrollie toe hul omstreeks 06:00 ’n verdagte liggroen Toyota Corolla opgemerk het. Twee van die insittendes het vuurwapens in hul hande gehad. “Die bestuurder van die voertuig het ’n vuurwapen op die polisielede gerig voordat hy weggejaag het. Die beamptes het die motor agternagesit en skote op die motor afgevuur.” Volgens Van Wyk het die bestuuder van die motor later beheer oor die voertuig verloor en teen ’n lamppaal op die hoek van Merrydale en Potezstraat in Rocklands gebots. Drie van die insittendes is daarna in hegtenis geneem van wie twee beserings in die botsing opgedoen het. Dié is na ’n hospitaal geneem waar hulle tans onder polisiebewaking behandel word. Daar is op ’n vuurwapen en ammunisie in die motor beslag gelê. Die verdagtes, onderskeidelik 25, 29 en 44 jaar oud, staan nou tereg op aanklagte wat verband hou met die rig van ’n vuurwapen asook die besit van ’n ongelisensieerde vuurwapens en ammunisie. Die verdagtes sal na verwagting Maandag in ’n hof verskyn op dié aanklagte.